詔福聖宮燒香
作者：胡宿
朝代：宋

paragraphs: 徼道西華內，觚棱北斗傍。
神靈安肯構，恩澤賜燔香。
渤澥通驪窟，崑崙拱畫梁。
清壇浮早景，碧瓦霽初霜。
甲帳嚴如在，丹簷迥欲翔。
隆姿瞻漢后，餘烈畏軒皇。
埋劍橋山遠，游冠閣道長。
白雲迷處所，仙掌鎮相望。
五岳扶封域，三辰緯典章。
升歌留寶鼎，刻號在神房。
盛德尊原廟，遺仁睦鬼方。
聖文名善繼，百世溢流光。